
EUROPOS PARLAMENTO TEISĖKŪROS REZOLIUCIJOS PROJEKTAS
dėl Tarybos sprendimo dėl Europos Sąjungos ir Šveicarijos Konfederacijos susitarimo dėl papildomų taisyklių, susijusių su sienų valdymo ir vizų politikos finansinės paramos priemone kaip Integruoto sienų valdymo fondo dalimi 2021–2027 m. laikotarpiui, sudarymo Sąjungos vardu projekto
(12122/2023 – C9‑0461/2023 – 2023/0229(NLE))

(Pritarimo procedūra)
Europos Parlamentas,
–	atsižvelgdamas į Tarybos sprendimo projektą (12122/2023),
–	atsižvelgdamas į Europos Sąjungos ir Šveicarijos Konfederacijos susitarimo dėl papildomų taisyklių, susijusių su sienų valdymo ir vizų politikos finansinės paramos priemone kaip Integruoto sienų valdymo fondo dalimi 2021–2027 m. laikotarpiu, projektą (12120/2023),
–	atsižvelgdamas į prašymą dėl pritarimo, kurį Taryba pateikė pagal Sutarties dėl Europos Sąjungos veikimo 77 straipsnio 2 dalį, 218 straipsnio 6 dalies antros pastraipos a punktą ir 218 straipsnio 7 dalį (C9‑0461/2023),
–	atsižvelgdamas į Darbo tvarkos taisyklių 105 straipsnio 1 ir 4 dalis ir 114 straipsnio 7 dalį,
–	atsižvelgdamas į Pilietinių laisvių, teisingumo ir vidaus reikalų komiteto rekomendaciją (A9‑0000/2024),
1.	pritaria susitarimo sudarymui;
2.	paveda Pirmininkei perduoti Parlamento poziciją Tarybai, Komisijai ir valstybių narių bei Šveicarijos Konfederacijos vyriausybėms ir parlamentams.

a. Bendra informacija 


2021 m. liepos 7 d. buvo priimtas Europos Parlamento ir Tarybos reglamentas (ES) 2021/1148, kuriuo sukuriama 2021–2027 m. sienų valdymo ir vizų politikos finansinės paramos priemonė (toliau – SVVP reglamentas).

SVVP reglamentu siekiama išreikšti solidarumą teikiant finansinę pagalbą toms valstybėms (narėms), kurios taiko Šengeno acquis nuostatas dėl išorės sienų. Tai yra Šengeno acquis plėtojimas, kuriame dalyvauja su Šengeno acquis įgyvendinimu, taikymu ir tolesniu plėtojimu susijusios šalys (toliau – Šengeno asocijuotosios šalys arba asocijuotosios šalys).

2021 m. rugpjūčio 11 d. Šveicarijos Konfederacija pranešė apie savo sprendimą sutikti su SVVP reglamento turiniu ir jį įgyvendinti savo vidaus teisinėje sistemoje. Komisija pateikė pasiūlymą dėl Tarybos sprendimo dėl ES ir Šveicarijos Konfederacijos susitarimo dėl papildomų taisyklių, susijusių su sienų valdymo ir vizų politikos finansinės paramos priemone, pasirašymo prieš gaudama Šveicarijos pranešimą apie konstitucinių reikalavimų vykdymą, kad nebūtų sutrumpintas faktinio SVVP reglamento taikymo Šveicarijoje laikas. Pagal SVVP reglamento 75 konstatuojamąją dalį tokio susitarimo sudarymo procedūra turėtų įvykti po to, kai atitinkama šalis bus raštu informavusi, kad įvykdyti visi jos vidaus reikalavimai.

SVVP reglamento 7 straipsnio 6 dalyje nustatyta, kad turėtų būti sudaromi susitarimai, kuriais nustatomi su Šengeno acquis įgyvendinimu, taikymu ir plėtojimu susijusių šalių dalyvavimo SVVP pobūdis ir būdai, laikantis atitinkamų asociacijos susitarimų tam tikrų nuostatų. Sąjunga šiuos susitarimus sudaro su Šengeno asocijuotosiomis šalimis pagal SESV 216 straipsnį. 

[bookmark: _Hlk132892775]2022 m. vasario 21 d. Taryba įgaliojo Komisiją pradėti derybas[footnoteRef:1] su Islandija, Norvegijos Karalyste, Šveicarijos Konfederacija ir Lichtenšteino Kunigaikštyste dėl tų šalių finansinių įnašų susitarimų ir jų dalyvavimui sienų valdymo ir vizų politikos finansinės paramos priemonėje 2021–2027 m. laikotarpiu būtinų papildomų taisyklių, įskaitant nuostatas, kuriomis užtikrinama Sąjungos finansinių interesų apsauga ir Audito Rūmų audito įgaliojimai, kurie turi būti sudaryti pagal Europos Parlamento ir Tarybos reglamentą (ES) 2021/1148[footnoteRef:2]. Derybos su Šveicarijos Konfederacija sėkmingai baigtos ir Susitarimas parafuotas 2023 m. vasario 14 d. [1:  	2022 m. vasario 21 d. Tarybos sprendimas (ES) 2022/442, kuriuo suteikiami įgaliojimai pradėti derybas su Islandija, Norvegijos Karalyste, Šveicarijos Konfederacija ir Lichtenšteino Kunigaikštyste, kad būtų sudaryti Europos Sąjungos ir tų šalių susitarimai dėl papildomų taisyklių, susijusių su sienų valdymo ir vizų politikos finansinės paramos priemone, įtraukta į Integruoto sienų valdymo fondą (OL L 90, 2022 3 18, p. 116).]  [2:  	2021 m. liepos 7 d. Europos Parlamento ir Tarybos reglamentas (ES) 2021/1148, kuriuo sukuriama sienų valdymo ir vizų politikos finansinės paramos priemonė, įtraukta į Integruoto sienų valdymo fondą (OL L 251, 2021 7 15, p. 48).] 


2023 m. liepos 10 d. Komisija pateikė Tarybai pasiūlymą dėl Tarybos sprendimo dėl Europos Sąjungos ir Šveicarijos Konfederacijos susitarimo dėl papildomų taisyklių, susijusių su sienų valdymo ir vizų politikos finansinės paramos priemone kaip Integruoto sienų valdymo fondo dalimi, sudarymo Europos Sąjungos vardu.

2023 m. rugsėjo 28 d. Taryba priėmė Sprendimą dėl Europos Sąjungos ir Šveicarijos Konfederacijos susitarimo dėl papildomų taisyklių, susijusių su sienų valdymo ir vizų politikos finansinės paramos priemone kaip Integruoto sienų valdymo fondo dalimi 2021–2027 m. laikotarpiui, pasirašymo Sąjungos vardu. Šis susitarimas pasirašytas 2023 m. lapkričio 28 d. Briuselyje.

2023 m. gruodžio 7 d. Taryba paprašė Europos Parlamento pritarti sprendimo projektui dėl minėtojo susitarimo sudarymo.


b. Pranešėjos pozicija

Sienų valdymo ir vizų politikos finansinės paramos priemonė, įtraukta į Integruoto sienų valdymo fondą, yra speciali Šengeno acquis priemonė, skirta užtikrinti tvirtą ir veiksmingą integruotą Europos sienų valdymą prie išorės sienų, kartu užtikrinant laisvą asmenų judėjimą, visapusiškai laikantis valstybių narių ir asocijuotųjų šalių įsipareigojimų dėl pagrindinių teisių, ir remti vienodą bendros vizų politikos įgyvendinimą ir modernizavimą, taip prisidedant prie aukšto lygio saugumo užtikrinimo valstybėse narėse ir asocijuotosiose šalyse.

Pranešėja sutinka, kad SVVP suteikia galimybę įgyvendinti veiksmus taikant pasidalijamąjį valdymą, tiesioginį ir netiesioginį valdymą, o Susitarimas turėtų suteikti galimybę Šveicarijoje taikyti bet kurį iš šių metodų, laikantis Sąjungos finansų valdymo ir kontrolės principų ir taisyklių.

Pranešėja taip pat mano, kad, atsižvelgiant į specifinį Šengeno acquis pobūdį ir vienodo jo taikymo svarbą Šengeno erdvės vientisumui, visos programų valdymui taikomos taisyklės Šveicarijai turėtų būti taikomos taip pat, kaip ir valstybėms narėms.

Pranešėjos nuomone, oficialių teisiškai privalomų susitarimų sudarymas bendradarbiavimo su asocijuotosiomis šalimis pagrindu, kitaip negu kitokių rūšių susitarimų sudarymas, yra nepaprastai svarbus norint užtikrinti skaidrumą, viešąją kontrolę ir demokratinę priežiūrą. Tai ypač svarbu naudojant ES biudžetą.

Turėtų būti toliau laikomasi kitų konkrečių nuostatų. Pagal Šengeno asociacijos susitarimus Šveicarija turi visapusiškai priimti Sąjungos priemones, įskaitant SVVP reglamentą, kuriomis plėtojamas arba kurios pagrįstos Šengeno acquis, ir imtis būtinų priemonių užtikrinti, kad būtų laikomasi nuostatų, susijusių su finansų valdymu ir kontrole, nustatytų SESV ir Sąjungos teisėje, kurios teisinis pagrindas yra SESV.
Susitarimais taip pat įdiegti konkretūs greito susitarimo su Šveicarija koregavimo mechanizmai, skirti tiems atvejams, kai keičiami pagrindiniai su įgyvendinimu susiję Sąjungos teisės aktai, pavyzdžiui, Finansinis reglamentas ir Bendrųjų nuostatų reglamentas. Susitarimu taip pat užtikrinama, kad atliekant SVVP laikotarpio vidurio peržiūrą būtų atsižvelgta į uždelstą Šengeno asocijuotųjų šalių dalyvavimą.

Be to, biudžeto ir finansų kontrolės srityje valstybėms narėms taikomos horizontaliosios prievolės (pvz., Audito Rūmų, Europos kovos su sukčiavimu tarnybos (OLAF), Europos prokuratūros ir Komisijos kompetencija), tiesiogiai kylančios iš Sutarties arba antrinių Sąjungos teisės aktų, įskaitant minėtą Bendrųjų nuostatų reglamentą. Šios prievolės valstybėms narėms galioja ipso facto, todėl SVVP reglamente jos neišdėstytos. Dėl to šios prievolės turi būti taikomos ir Šveicarijai pagal susitarimą, kuriam taikomas šis pasiūlymas.

Į susitarimą taip pat įtraukta nuostata dėl Europos kelionių informacijos ir leidimų sistemos (ETIAS). 

Apibendrinant konstatuotina, kad pranešėja mano, jog susitarimo, kuriuo nustatomos papildomos taisyklės, būtinos Šveicarijos Konfederacijos dalyvavimui sienų valdymo ir vizų politikos finansinės paramos priemonėje kaip Integruoto sienų valdymo fondo dalyje 2021–2027 m. programavimo laikotarpiu, sudarymas pagal Reglamento (ES) 2021/1148 (SVVP reglamento) 7 straipsnio 6 dalį yra tinkamas.

[bookmark: AM0]Atsižvelgdama į tai, pranešėja rekomenduoja Parlamentui pritarti Tarybos sprendimo projektui ir pavesti Parlamento Pirmininkei perduoti Parlamento poziciją Tarybai, Komisijai ir valstybių narių vyriausybėms ir parlamentams.

